Tolong jelaskan mengenai Aliran Metropolitan dalam bahasa melayu

Aliran Metropolitan merupakan salah satu daripada perkhidmatan London Underground. Aliran ini diwarnakan dengan warna magenta korporat dalam peta London Underground dan peta-peta lain. Dibuka pada 10 Januari 1863, aliran Metropolitan merupakan perkhidmatan kereta api bawah tanah yang pertama di dunia, namun pada hari ini, sebahagian perkhidmatan asal aliran ini diubah menjadi sebahagian perkhidmatan aliran Hammersmith & City, Circle dan District. Perkhidmatan utama yang disediakan oleh aliran ini ialah dari Aldgate di kota London ke Amersham. Di samping itu, perkhidmatan aliran Metropolitan juga mempunyai cabang perkhidmatan ke Uxbridge, Watford dan Chesham. Hanya sembilan buah stesen yang berada di dalam tanah daripada keseluruhan 34 buah stesen. Dalam sistem London Underground, aliran Metropolitan mencatatkan aliran kesembilan yang paling banyak digunakan.

Aliran ini menyediakan perkhidmatan ke semua stesen, yang juga dirujuk sebagai perkhidmatan separa pantas. Kadangkala terdapat juga perkhidmatan pantas (ekspres) ke Amersham, dengan melangkaui beberapa buah stesen. Hal ini dapat dimungkinkan dengan penggunaan landasan empat lorong di antara stesen Wembley Park dan stesen Moor Park. Stesen penghujung bagi aliran ini ialah Aldgate tetapi kebanyakan perkhidmatan kereta api menamatkan perjalanan di Baker Street.

Dalam perkhidmatan London Underground, aliran Metropolitan merupakan aliran terpantas. Kelajuan yang boleh dicapai dalam perkhidmatan pantas selepas stesen Harrow-on-the-Hill ke Amersham ialah 110 km/j pada sekitar lewat 1990-an dan awal 2000. Namun begitu, kelajuannya telah dihadkan kepada 80 km/j.

Selain aliran Central, aliran Metropolitan merupakan antara perkhidmatan London Underground yang mempunyai stesen di luar lingkungan Greater London dan Jalan Lingkaran M25.

Pusingan simpanan (rolling stock) dalam kegunaan

Pusingan simpanan yang digunakan pada sekarang ialah A Stock yang dihasilkan oleh Cravens di Sheffield. Gerabak ini juga digunakan dalam Aliran London Timur sehingga tahun 2007. Badan gerabak-gerabak ini pada asalnya tidak dicat, tetapi mendapat sentuhan skema warna seragam Underground — biru, putih dan merah. S Stock juga turut digunakan pada hari ini. Gerabak A Stock yang digunakan dalam aliran Metropolitan lazimnya merupakan percantuman dua set gerabak, setiap satu set mempunyai empat buah gerabak, manakala perkhidmatan ulang-alik ke Chesham pula menggunakan satu set empat buah gerabak.

Kereta api Stock A sebenarnya telah diperbuat pada tahun 1960-an, dan gerabak-gerabak ini merupakan yang tertua dalam perkhidmatan London Underground. Set ini dihasilkan sebagai ganti kepada pusingan simpanan (rolling stock) yang lebih berusia seperti T Stock, iaitu kereta api elektrik berbilang unit (digunakan dalam perkhidmatan ke Watford dan perkhidmatan pengangkutan barang-barang ke Aylesbury), F Stock yang dikeluarkan pada tahun 1920 (digunakan dalam perkhidmatan ke Uxbidge) dan P Stock yang dikeluarkan pada tahun 1937.